Hér var í gær farið stórum orðum um ástand vegarins um Þorskafjarðarheiði . Þau ummæli voru byggð á frásögnum vegfarenda í síma og tölvupósti bæði við undirritaðan umsjónarmann þessa vefjar og við fréttavefinn bb.is á Ísafirði . Undirritaður grípur stundum í fréttaskrif fyrir bb.is og fékk beiðni þaðan um að skrifa frétt um þetta mál vegna kvartana sem þangað höfðu borist . Þá þegar hafði undirritaður fengið símtal frá manni sem bölvaði því innilega að hafa valið þessa nánast ófæru leið , að hann sagði , og var hann þó á bíl með sídrifi á öllum hjólum . Nú virðist sem lýsingar þessar hafi verið nokkuð orðum auknar og vegurinn um Þorskafjarðarheiði sé ekki alveg eins hábölvaður og ætla mátti af lestri fréttarinnar . Reykhólahreppur ritaði í gær Kristjáni L. Möller ráðherra póst - og fjarskiptamála bréf þar sem farið er fram á að lokun pósthússins í Króksfjarðarnesi verði frestað um a.m.k. tvo mánuði . Búið var að ákveða að því yrði lokað núna um mánaðamótin . Jafnframt er þess farið á leit , að ráðherrann fresti þeirri ákvörðun Íslandspósts að fækka póstdreifingardögum í hluta hreppsins úr fimm í viku í þrjá í viku . Í bréfinu segir enn fremur , að Reykhólahreppur muni fara með þessi mál fyrir dómstóla ef þess gerist þörf . Þess vegna sé farið þess á leit , að ráðherrann fresti umræddum ákvörðunum á meðan lögfræðingar fari yfir málin . Afrit af bréfinu til ráðherrans var sent þingmönnum kjördæmisins .... Vegfarendur sem farið hafa um Þorskafjarðarheiði að undanförnu segja farir sínar ekki sléttar . Vegurinn er með alversta móti og fólk hefur dauðséð eftir því að hafa valið þessa leið , sem varla geti talist fær venjulegum bílum , uppvaðin moldardrulla og skorningar þar sem bílarnir taka niðri . Sverrir Guðbrandsson verkstjóri hjá Vegagerðinni á Hólmavík hafði ekki heyrt af þessu en sagði að málið yrði athugað strax á morgun . Hann kvaðst ekki geta sagt hvað gert yrði en spáð væri miklum rigningum og varla myndi ástandið batna við það . Sverrir sagði að Jón Hörður Elíasson rekstrarstjóri Vegagerðarinnar á Hólmavík muni koma úr fríi eftir helgina og þá verði ákveðið hvað yrði gert til úrbóta eða hvort eitthvað verði yfirleitt gert . Símaskrá Flateyjar á Breiðafirði hefur nú verið gefin út í sjötta skipti . Hún er 48 blaðsíður að stærð og hefur að geyma nöfn 450 einstaklinga , 700 símanúmer og 300 netföng . Auk þess má finna í skránni fjölbreytt efni um Flatey , svo sem kort þar sem öll hús eru merkt inn auk upplýsinga um hvert hús í eyjunni . Þá er í skránni athyglisverð lýsing á listaverkum Baltasars Samper í Flateyjarkirkju , þar sem atvinnu - og menningarsaga eyjarinnar er rakin . Þá hefur verið aukið við Menningarhorn Flateyjar og í skránni er kynntur til sögunnar nýr þáttur er nefnist „ Fréttahorn Flateyjar " . Þá eru í skránni heilræði til allra sem heimsækja eyjuna og er því símaskráin orðin yfirgripsmesta uppflettirit um Flateyinga og upplýsingabók fyrir Flatey og nálægar eyjar - Flateyjarbók hin nýja .... Rífandi gangur hefur verið í Hótel Bjarkalundi í Reykhólasveit í sumar . „ Aukningin er um 35 - 40 prósent frá því í fyrra , bæði í gistingu og mat " , sagði Árni Sigurpálsson hótelstjóri í Bjarkalundi í samtali við vefinn í gærkvöldi . Hann viðurkennir að stundum hafi verið erfitt að taka á móti öllum þessum fjölda . „ Húsið er alveg sprungið utan af okkur þegar við fáum stóra hópa inn , eins og núna í kvöld þegar við tókum á móti 120 krökkum af Akranesi í mat . Það var óneitanlega dálítill hvellur hjá okkur í eldhúsinu . " ... Guðni Ágústsson , formaður Framsóknarflokksins , segist ekki hafa gleymt Vestfjörðum þegar hringferð hans um landið var skipulögð . Athygli hefur vakið fyrir vestan að ekki er auglýstur fundur á Vestfjörðum í hringferð formannsins sem nú stendur yfir . Þetta kemur fram á vef Ríkisútvarpsins . Guðni bendir á , að í þessari hringferð sé ekki gert ráð fyrir fundi í höfuðborginni eða stóru sveitarfélögunum sem liggja að borginni . Hann segir stefnt að því að boða til fundar á Vestfjörðum í september eða október . Mikilvægt sé að formaður flokksins fari um landið og hitti fólk . Vestfirðir séu þar engin undantekning . Minnisvarðar Jóns Sigurpálssonar myndlistarmanns á Ísafirði um þrjá úr hópi merkustu sona og innbyggjara hins mildilega byggðarlags Saurbæjar í Dalasýslu voru afhjúpaðir við Tjarnarlund í Saurbæ um síðustu helgi , eins og hér kom fram . Synir þessir eru söguritarinn Sturla Þórðarson og skáldin Stefán frá Hvítadal og Steinn Steinarr . Minnismerkin sem eru úr gleri og stáli skóp listamaðurinn eftir því hvernig persónur rithöfundarins og skáldanna komu honum fyrir sjónir .... Kvikmyndin Heiðin eftir Einar Þór Gunnlaugsson frá Hvilft í Önundarfirði var sýnd á alþjóðlegri kvikmyndahátíð í Haugasundi í Noregi dagana 21. - 24. ágúst . Myndin var tekin upp á sunnanverðum Vestfjörðum í vor , að mestu í Reykhólasveit . Myndin er íslensk / ensk framleiðsla og styrkt af Kvikmyndamiðstöð Íslands . Með aðalhlutverkið fer Jóhann Sigurðarson en meðal annarra leikenda má nefna Gunnar Eyjólfsson , Jón Sigurbjörnsson , Guðrúnu Gísladóttur , Sólveigu Arnarsdóttur og kómedíuleikarann vestfirska Elfar Loga Hannesson .... Arnkötludalsvegur verður ekki fær bílum á þessu hausti , eins og til stóð . „ Það var bara bjartsýni að halda að það gæti gengið upp " , segir Guðmundur Rafn Kristjánsson , yfirmaður nýframkvæmda hjá Vegagerðinni á Ísafirði . Guðmundur segir þó að ekki sé við verktakana að sakast þar sem ástæða tafanna sé fyrst og fremst grófleiki undirlagsins og kostnaður við að hleypa á umferð með tilheyrandi merkingum . Hann segir að sá kostnaður myndi nema milljónum .... Notendur vefjarins skulu enn á ný minntir á að fylgjast reglulega með dálkinum Tilkynningar neðst til hægri . Nýjustu tilkynningarnar þar núna eru um breyttan afgreiðslutíma hjá sýslumanni frá næstu mánaðamótum , um viðveru sýslumanns á Reykhólum á föstudag og auglýsing frá Reykhólahreppi eftir starfsmanni í liðveislu .